b'\n_START_ARTICLE_\nIvan Sutherland\n_START_SECTION_\nBiografia\n_START_PARAGRAPH_\nSutherland va obtenir una llicenciatura en enginyeria electr\xc3\xb2nica al Carnegie Institute of Technology (actualment Universitat Carnegie Mellon), un m\xc3\xa0ster a Caltech, i el doctorat a l\'MIT en Inform\xc3\xa0tica el 1963._NEWLINE_Va inventar l\'Sketchpad el 1962 mentre era a l\'MIT. El professor Claude Shannon es va oferir a supervisar-li la tesi doctoral sobre dibuix per ordinador. Altres membres del seu comit\xc3\xa8 de tesi eren Marvin Minsky i Steven Coons. Sketchpad va ser un programa innovador que va influir en formes alternatives d\'interacci\xc3\xb3 amb els ordinadors. Sketchpad acceptava restriccions i relacions espec\xc3\xadfiques entre segments i arcs, incloent el di\xc3\xa0metre de l\'arc. Podia dibuixar l\xc3\xadnies horitzontals i verticals i combinar-les en figures i formes. Les figures es podien copiar, moure, rotar o canviar de mida, mantenint les propietats b\xc3\xa0siques. Sketchpad tamb\xc3\xa9 tenia el primer programa de dibuix de finestres i algorisme de retallada, que permetia el zoom. Sketchpad s\'executava en un ordinador Lincoln TX-2 i va influir l\'oN-Line System de Douglas Engelbart. Sketchpad, alhora, va rebre influ\xc3\xa8ncies del concepte Memex que havia imaginat Vannevar Bush en el seu influent article "As We May Think"._NEWLINE_Sutherland va substituir J. C. R. Licklider com a cap de l\'Oficina de T\xc3\xa8cniques de Processament de la Informaci\xc3\xb3 al DARPA del Departament de Defensa dels Estats Units, quan Licklider va tornar a l\'MIT el 1964._NEWLINE_Entre 1965 i 1968, Sutherland fou professor associat d\'Enginyeria El\xc3\xa8ctrica a Harvard. La seva feina amb l\'estudiant Danny Cohen el 1967 va tenir com a resultat el desenvolupament de l\'algorisme de supressi\xc3\xb3 de l\xc3\xadnies amagades de Cohen-Sutherland. El 1968, amb l\'ajuda del seu estudiant Bob Sproull, va crear el primer sistema Head-Mounted display amb realitat virtual i realitat augmentada, anomenat L\'espasa de D\xc3\xa0mocles._NEWLINE_De 1968 a 1974, Sutherland va ser professor a la Universitat de Utah. Alguns dels seus estudiants van ser Alan Kay, inventor del llenguatge Smalltalk, Henri Gouraud, que va idear la t\xc3\xa8cnica d\'ombreig Gouraud, Frank Crow, que m\xc3\xa9s endavant va desenvolupar m\xc3\xa8todes d\'antiali\xc3\xa0sing i Edwin Catmull, cient\xc3\xadfic expert en gr\xc3\xa0fics per ordinador, co-fundador de Pixar i ara president dels estudis d\'animaci\xc3\xb3 de Walt Disney i Pixar._NEWLINE_El 1968 va fundar Evans and Sutherland amb el seu amic i col\xc2\xb7lega David C. Evans. L\'empresa ha fet feina pionera en el camp de maquinari en temps real, gr\xc3\xa0fics 3D per ordinador i llenguatges per impressores. Entre els ex-empleats d\'Evans and Sutherland hi ha els futurs fundadors d\'Adobe (John Warnock) i Silicon Graphics (Jim Clark)._NEWLINE_De 1974 a 1978 va tenir la c\xc3\xa0tedra Fletcher Jones d\'Inform\xc3\xa0tica a l\'Institut Tecnol\xc3\xb2gic de Calif\xc3\xb2rnia, on va fundar-hi el departament d\'Inform\xc3\xa0tica. Despr\xc3\xa9s va fundar una empresa de consultoria, Sutherland, Sproull and Associates, que fou adquirida per Sun Microsystems on va ser la llavor de la divisi\xc3\xb3 de recerca, Sun Labs._NEWLINE_Sutherland va ser Fellow i vicepresident de Sun Microsystems.  Sutherland va estar un temps de visiting scholar a la Divisi\xc3\xb3 d\'Inform\xc3\xa0tica de la Universitat de Calif\xc3\xb2rnia a Berkeley (tardor 2005\xe2\x80\x93primavera 2008). El 28 de maig de 2006, Ivan Sutherland va casar-se amb Marly Roncken. Sutherland i Marly Roncken dirigeixen actualment la recerca en Sistemes As\xc3\xadncrons a Portland State University._NEWLINE_El seu germ\xc3\xa0 gran, Bert Sutherland, tamb\xc3\xa9 \xc3\xa9s un investigador destacat en inform\xc3\xa0tica.'